CELEX: 32015R2252
Language: fi
Date: 2015-09-30 00:00:00
Title: Komission delegoitu asetus (EU) 2015/2252, annettu 30 päivänä syyskuuta 2015, delegoidun asetuksen (EU) 2015/288 muuttamisesta Euroopan meri- ja kalatalousrahaston tuesta tehtyjen hakemusten käsittelemättäjättämiskauden osalta

5.12.2015   
            
            
               FI
            
            
               Euroopan unionin virallinen lehti
            
            
               L 321/2
            
         KOMISSION DELEGOITU ASETUS (EU) 2015/2252,
   annettu 30 päivänä syyskuuta 2015,
   delegoidun asetuksen (EU) 2015/288 muuttamisesta Euroopan meri- ja kalatalousrahaston tuesta tehtyjen hakemusten käsittelemättäjättämiskauden osalta
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon Euroopan meri- ja kalatalousrahastosta ja neuvoston asetusten (EY) N:o 2328/2003, (EY) N:o 861/2006, (EY) N:o 1198/2006 ja (EY) N:o 791/2007 sekä Euroopan parlamentin ja neuvoston asetuksen (EU) N:o 1255/2011 kumoamisesta 15 päivänä toukokuuta 2014 annetun Euroopan parlamentin ja neuvoston asetuksen (EU) N:o 508/2014 (1) ja erityisesti sen 10 artiklan 4 kohdan,
   sekä katsoo seuraavaa:
   
               (1)
            
            
               Jotta saavutettaisiin yhteisen kalastuspolitiikan (YKP) tavoitteet ja turvattaisiin unionin ja sen veronmaksajien taloudellinen etu, toimijat, jotka tiettynä ajanjaksona ennen rahoitustukea koskevan hakemuksen jättämistä syyllistyivät vakavaan rikkomukseen, rikokseen tai petokseen siten kuin asetuksen (EU) N:o 508/2014 10 artiklassa esitetään, eivät saisi hyötyä Euroopan meri- ja kalatalousrahaston (EMKR) myöntämästä rahoitustuesta.
            
         
               (2)
            
            
               Asetuksen (EU) N:o 508/2014 10 artiklan 1 ja 3 kohdan mukaan tiettyjä toimijoiden tekemiä hakemuksia EMKR:n tuen saamiseksi ei voida ottaa käsiteltäviksi tietyn kauden ajan. Tällaiset hakemukset on jätettävä ottamatta käsiteltäviksi muun muassa silloin, kun on haettu tukea mainitun asetuksen V osaston II luvun nojalla vesiviljelyn kestävään kehittämiseen ja toimivaltaiset viranomaiset ovat todenneet, että asianomainen toimija on syyllistynyt johonkin Euroopan parlamentin ja neuvoston direktiivin 2008/99/EY (2) 3 ja 4 artiklassa säädettyyn ympäristörikokseen. Asetuksen (EU) N:o 508/2014 10 artiklan 4 kohdan a ja b alakohdan mukaan komissio määrittää delegoidussa säädöksessä kaudet, joiden kuluessa hakemukset jätetään ottamatta käsiteltäviksi, ja kyseisen kauden alkamis- tai päättymispäivät.
            
         
               (3)
            
            
               Komission delegoidussa asetuksessa (EU) 2015/288 (3) määritetään käsittelemättäjättämiskausi ja kyseisen kauden alkamis- tai päättymispäivät sellaisten hakemusten osalta, joiden esittäjinä ovat toimijat, jotka ovat tehneet yhden tai useamman asetuksen (EU) N:o 508/2014 10 artiklan 1 kohdan a ja b alakohdassa ja 3 kohdassa tarkoitetun teon.
               Asetuksen (EU) N:o 508/2014 10 artiklan 1 kohdan d alakohdan mukaisesti on myös tarpeen vahvistaa säännöt, joilla määritetään käsittelemättäjättämiskauden kesto ja asianomaiset alkamis- tai päättymispäivät haettaessa tukea mainitun asetuksen V osaston II luvun nojalla. Kyseisten hakemusten käsittelemättä jättämisen tarkoituksena on auttaa varmistamaan ympäristönsuojelua koskevan lainsäädännön parempi noudattaminen.
            
         
               (4)
            
            
               Direktiivissä 2008/99/EY säädetään rikosoikeudellisista toimenpiteistä ympäristön suojelemiseksi entistä tehokkaammin. Mainitun direktiivin 3 artiklassa luetellaan ne teot, jotka ovat rikosoikeudellisesti rangaistavia, silloin kun ne ovat mainitun direktiivin mukaisesti lainvastaisia ja ne tehdään tahallaan tai ainakin törkeästä tuottamuksesta. Mainitun direktiivin 4 artiklan mukaan jäsenvaltioiden on varmistettava, että yllyttäminen ja avunanto 3 artiklassa tarkoitettuun tahalliseen toimintaan ovat rikosoikeudellisesti rangaistavia tekoja.
            
         
               (5)
            
            
               Oikeasuhteisuuden varmistamiseksi niiden tapausten, joissa toimija syyllistyi rikokseen törkeästä tuottamuksesta, ja niiden tapausten, joissa toimija syyllistyi rikokseen tahallisesti, tulisi sen vuoksi johtaa eripituisiin käsittelemättäjättämiskausiin. Samasta syystä on myös aiheellista vahvistaa säännöt, joissa otetaan huomioon raskauttavat ja lieventävät tekijät käsittelemättäjättämiskauden laskennassa.
            
         
               (6)
            
            
               Oikeasuhteisuuden varmistamiseksi rikosten, joiden tekokausi on yli vuoden mittainen, tulisi johtaa pidempiin käsittelemättäjättämiskausiin.
            
         
               (7)
            
            
               Jos toimivaltainen viranomainen on todennut, että toimija on syyllistynyt johonkin direktiivin 2008/99/EY 3 ja 4 artiklassa säädettyyn rikokseen, EMKR:n tuesta asetuksen (EU) N:o 508/2014 V osaston II luvun nojalla tehty hakemus on mainitun asetuksen 10 artiklan 1 kohdan d alakohdan mukaisesti jätettävä ottamatta käsiteltäväksi vähintään vuoden ajan. Koska asetusta (EU) N:o 508/2014 sovelletaan 1 päivästä tammikuuta 2014, käsittelemättäjättämiskauden laskennassa olisi otettava huomioon ainoastaan rikkomukset, joihin on syyllistytty 1 päivästä tammikuuta 2013 alkaen.
            
         
               (8)
            
            
               Jos toimijan hakemus jätetään ottamatta käsiteltäväksi direktiivin 2008/99/EY 3 ja 4 artiklassa säädettyjen ympäristörikosten vuosi, kaikki kyseisen toimijan asetuksen (EU) N:o 508/2014 V osaston II luvun nojalla tekemät hakemukset olisi ympäristön tehokkaan suojelemisen varmistamiseksi jätettävä ottamatta käsiteltäviksi. Oikeasuhteisuuden varmistamiseksi on aiheellista vahvistaa säännöt käsittelemättäjättämiskauden tarkistamisesta silloin, kun toimija syyllistyy uusiin rikkomuksiin kyseisen kauden aikana. Samasta syystä on lisäksi aiheellista, että rikkomuksen uusiminen johtaa pidempiin käsittelemättäjättämiskausiin.
            
         
               (9)
            
            
               Sen vuoksi delegoitua asetusta (EU) 2015/288 olisi muutettava.
            
         
               (10)
            
            
               Tässä asetuksessa säädettyjen toimenpiteiden ripeän soveltamisen mahdollistamiseksi ja ottaen huomioon tarve varmistaa yhdenmukaisen ja tasapuolisen kohtelun kohdistaminen toimijoihin kaikissa jäsenvaltioissa ohjelmakauden alusta alkaen, tämän asetuksen olisi tultava voimaan seuraavana päivänä sen jälkeen, kun se on julkaistu, ja sitä olisi sovellettava EMKR:n tuen tukikelpoisuuskauden ensimmäisestä päivästä eli 1 päivästä tammikuuta 2014,
            
         ON HYVÄKSYNYT TÄMÄN ASETUKSEN:
   1 artikla
   Muutetaan delegoitu asetus (EU) 2015/288 seuraavasti:
   
               1)
            
            
               Korvataan 1 artikla seuraavasti:
               ”1 artikla
               Aihe ja soveltamisala
               Tätä asetusta sovelletaan Euroopan meri- ja kalatalousrahaston, jäljempänä ’EMKR’, tukea koskeviin hakemuksiin, ja siinä määritellään kausi, jonka aikana tällaiset hakemukset, joiden esittäjinä ovat toimijat, jotka ovat tehneet mitä tahansa asetuksen (EU) N:o 508/2014 10 artiklan 1 kohdan a, b ja d alakohdassa tai saman asetuksen 10 artiklan 3 kohdassa tarkoitettuja tekoja, on jätettävä ottamatta käsiteltäväksi, jäljempänä ’käsittelemättäjättämiskausi’.”
            
         
               2)
            
            
               Lisätään 4 a artikla seuraavasti:
               ”4 a artikla
               Sellaisten toimijoiden tekemien hakemusten jättäminen ottamatta käsiteltäväksi, jotka ovat syyllistyneet ympäristörikoksiin
               1.   Jos toimivaltainen viranomainen on vahvistanut ensimmäisessä virallisessa päätöksessä, että toimija on syyllistynyt johonkin Euroopan parlamentin ja neuvoston direktiivin 2008/99/EY (4) 3 artiklassa säädettyyn rikokseen, kyseisen toimijan EMKR:n tuesta asetuksen (EU) N:o 508/2014 V osaston II luvun nojalla tekemä hakemus on jätettävä ottamatta käsiteltäväksi
               
                           a)
                        
                        
                           12 kuukauden ajan, jos rikokseen on syyllistytty törkeästä tuottamuksesta; tai
                        
                     
                           b)
                        
                        
                           24 kuukauden ajan, jos rikokseen on syyllistytty tahallisesti.
                        
                     2.   Jos toimivaltainen viranomainen on vahvistanut ensimmäisessä virallisessa päätöksessä, että toimija on syyllistynyt johonkin direktiivin 2008/99/EY 4 artiklassa säädettyyn rikokseen, kyseisen toimijan EMKR:n tuesta asetuksen (EU) N:o 508/2014 V osaston II luvun nojalla tekemä hakemus on jätettävä ottamatta käsiteltäväksi 24 kuukauden ajan.
               3.   Käsittelemättäjättämiskautta on pidennettävä 6 kuukaudella, jos 1 tai 2 kohdassa tarkoitetussa päätöksessä toimivaltainen viranomainen on
               
                           a)
                        
                        
                           nimenomaisesti viitannut raskauttaviin olosuhteisiin; tai
                        
                     
                           b)
                        
                        
                           todennut, että rikoksen, johon toimija on syyllistynyt, tekokausi on yli vuoden mittainen.
                        
                     4.   Edellyttäen että käsittelemättäjättämiskausi on kaiken kaikkiaan vähintään 12 kuukauden mittainen, sitä on lyhennettävä 6 kuukaudella, jos toimivaltainen viranomainen on nimenomaisesti viitannut lieventäviin olosuhteisiin 1 tai 2 kohdassa tarkoitetussa päätöksessään.
               5.   Käsittelemättäjättämiskauden alkamispäivän on oltava päivä, jona toimivaltainen viranomainen tekee ensimmäisen virallisen päätöksen, jossa vahvistetaan syyllistyminen yhteen tai useampaan direktiivin 2008/99/EY 3 ja 4 artiklassa säädettyyn rikokseen.
               6.   Käsittelemättäjättämiskauden laskentaa varten on otettava huomioon ainoastaan rikkomuksiin, joihin on syyllistytty 1 päivästä tammikuuta 2013 alkaen ja joista on tehty edellisessä alakohdassa tarkoitettu päätös kyseisestä päivästä alkaen, viittaavat päätökset.
               7.   Jos toimijan hakemus jätetään ottamatta käsiteltäväksi 1 ja 2 kohdan nojalla, kaikki kyseisen toimijan asetuksen (EU) N:o 508/2014 V osaston II luvun nojalla tekemät hakemukset on jätettävä ottamatta käsiteltäviksi.
               
                  (4)  Euroopan parlamentin ja neuvoston direktiivi 2008/99/EY, annettu 19 päivänä marraskuuta 2008, ympäristönsuojelusta rikosoikeudellisin keinoin (EUVL L 328, 6.12.2008, s. 28).”"
						
            
         
               3)
            
            
               Muutetaan 9 artikla seuraavasti:
               
                           a)
                        
                        
                           Lisätään d ja e alakohta seuraavasti:
                           
                                       ”d)
                                    
                                    
                                       pidennetään kunkin sellaisen direktiivin 2008/99/EY 3 artiklassa säädetyn uuden rikoksen osalta, johon toimija syyllistyy käsittelemättäjättämiskauden aikana, seuraavilla kausilla:
                                       
                                                   i)
                                                
                                                
                                                   12 kuukautta, jos uuteen rikokseen on syyllistytty törkeästä tuottamuksesta;
                                                
                                             
                                                   ii)
                                                
                                                
                                                   24 kuukautta, jos uuteen rikokseen on syyllistytty tahallisesti;
                                                
                                             
                                 
                                       e)
                                    
                                    
                                       pidennetään 24 kuukaudella kunkin sellaisen direktiivin 2008/99/EY 4 artiklassa säädetyn uuden rikoksen osalta, johon toimija syyllistyy käsittelemättäjättämiskauden aikana.”
                                    
                                 
                     
                           b)
                        
                        
                           Lisätään kohta seuraavasti:
                           ”Jos ensimmäisen kohdan d tai e alakohdassa tarkoitettu uusi rikos on samantyyppinen ympäristörikos kuin käsittelemättäjättämiskauden aiheuttanut rikos tai kyseisen kauden tarkistukseen jo johtanut rikos, d ja e alakohdassa säädettyä käsittelemättäjättämiskauden pidennystä pidennetään kyseisen rikoksen vuoksi 6 lisäkuukaudella.”
                        
                     
         2 artikla
   Voimaantulo
   Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan 1 päivästä tammikuuta 2014.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 30 päivänä syyskuuta 2015.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 149, 20.5.2014, s. 1.
   
      (2)  Euroopan parlamentin ja neuvoston direktiivi 2008/99/EY, annettu 19 päivänä marraskuuta 2008, ympäristönsuojelusta rikosoikeudellisin keinoin (EUVL L 328, 6.12.2008, s. 28).
   
      (3)  Komission delegoitu asetus (EU) 2015/288, annettu 17 päivänä joulukuuta 2014, Euroopan meri- ja kalatalousrahastosta annetun Euroopan parlamentin ja neuvoston asetuksen (EU) N:o 508/2014 täydentämisestä hakemusten käsittelemättäjättämiskauden ja sen päivämäärien osalta (EUVL L 51, 24.2.2015, s. 1.)